Kos dié motortjie regtig net R150 per maand?Die Bajaj Qute. (Foto: https://africabajaj.com/) Die Bajaj Qute, ŉ piepklein motortjie, is besig om ŉ groot opskudding te veroorsaak. Maar waaroor gaan die bohaai? Iemand het op sosiale media beweer die motortjie kos net R4 500 en sal jou R150 per maand uit die sak jaag. Dit is egter nie waar nie. Volgens Bajaj is die Qute nou beskikbaar teen die winskoopprys van R65 000. Hy kos gewoonlik R75 000. Sou ŉ mens dit vandag deur ŉ bank finansier met ŉ 10% deposito oor 72 maande teen ŉ 8% rentekoers sal jy kyk na ŉ maandelikse paaiement van R763. Bajaj voer egter op sy Facebook-blad aan dat daar ŉ minimum paaiement van R2 000 sal wees. Die Qute val in dieselfde kategorie as ŉ vierwielmotorfiets. Daarmee saam kom daar ŉ paar regulasies. Die Bajaj sal wetlik nie op ŉ snelweg in Suid-Afrika toegelaat word nie, omdat hy nie die minimum spoed van 80 km/h kan haal nie. Die Bajaj Qute. (Foto: https://africabajaj.com/) Die Qute is 2,7 m lank, 1,3 m breed en weeg minder as 500 kg. Die voordeel wat ŉ mens uit dié piepklein dimensies en gewig kry is fantastiese brandstofverbruik van omtrent 35 km/ℓ. Daar is plek vir vier mense en sy topspoed is 70 km/h. Hy het ‘n 216 cc-enjin wat 8,08 kW en 18,9 Nm opwek. In Indië, waar die Qute vervaardig word, ry almal op motorfietse en sonder valhelms. Vir hulle is ŉ Qute veiliger as die alternatief. In Suid-Afrika waar daar groter afstande afgelê word en hoër spoedbeperkings geld, kan dit dalk ietwat skrikwekkend wees om in die verkeer met die Qute rond te rits. Maroela Media hoop om binnekort ŉ Qute onder hande te kry om te sien waaroor die bohaai gaan en om hom op die proef te stel.